recursal/SuperWikiNEXT-32B huggingface dataset:
**Panu Pekkanen** (28. kesäkuuta 1932 Kotka – 16. heinäkuuta 1986) oli suomalainen suomentaja. Hänen suomennostyönsä vaihtelevat aikuisten romaaneista runoihin ja lastenkirjoihin. Kenties parhaiten hänet tunnetaan useiden J. R. R. Tolkienin teosten runojen suomentajana.

Pekkanen syntyi Kotkassa, mutta perhe muutti ilmeisesti jo hänen lapsuudessaan Helsinkiin, missä hän kävi koulunsa. Hänen vanhempansa olivat luennoitsija August Pekkanen ja Sylvi Kaplas. Pekkanen valmistui 1958 Helsingin yliopistosta filosofian kandidaatiksi, ja vuodesta 1961 lähtien hän toimi WSOY:llä kielentarkastajana. Hän oli naimisissa Pirkko Laitisen kanssa vuosina 1957–1973. Pekkanen kuoli 54 vuoden ikäisenä vuonna 1986. Hänen 1950-luvun lopulla alkanut uransa suomentajana ehti kestää hiukan yli neljännesvuosisadan. Myös Pekkasen nuorempi sisar Hilkka Pekkanen toimii suomentajana.

Pekkasen loppuelämän kestänyt työ J. R. R. Tolkienin teosten parissa sai alkunsa 1970-luvulla, kun hän liittyi Kersti Juvan ja Eila Pennasen avuksi kääntämään Tarun sormusten herrasta (1973–1975) runoja. Sen jälkeen hän suomensi runot ja säkeet myös *Silmarillionista* (1979), *Hobitista* (1985) ja *Keskeneräisten tarujen kirjasta* (1986). Lisäksi hän käänsi kokonaisuudessaan Tolkienin lyhyistä satukirjoista *Maamiehen ja lohikäärmeen* (1978), *Sepän ja Satumaan* (1983) sekä *Herra Blissin* (1983). Juvan kanssa suomennosyhteistyö jatkui myös Richard Adamsin *Ruohometsän kansassa* (1975) ja useissa A. A. Milnen Nalle Puh -tarinoissa, joihin Pekkanen käänsi säemuotoiset osuudet. 

Pekkasen kokonaan omia suomennoksia ovat muun muassa George Orwellin *Eläinten vallankumous* (1969), Wil Huygenin ja Rien Poortvlietin *Suuri tonttukirja* (1978) sekä Tove Janssonin *Outo vieras Muumitalossa* (1980). Pekkanen suomensi 1970-luvulla myös Charles M. Schulzin *Tenavat*-sarjakuvaa.

Lähteet
-------

* Hirvonen, Maija et al.: *Suomen kirjailijat 1945–1980*. Helsinki: Suomalaisen kirjallisuuden seura, 1985. ISBN 951-717-348-2.

### Viitteet

1. ↑  Pekkanen, Panu *Suomen kirjailijat -tietokanta*. Suomalaisen Kirjallisuuden Seura. Viitattu 29.5.2013.  [vanhentunut linkki]


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |
Kenedugu Senegalin ja Malin kartalla vuonna 1893.
**Kenedugu** (ransk. *Kénédougou*) oli senufovaltio nykyisen Malin eteläosassa 1600-luvulta vuoteen 1898 saakka. Ennen joutumistaan ranskalaisten käsiin se käsitti myös osia nykyisestä Burkina Fasosta ja Norsunluurannikosta.

Djulien 1600-luvulla perustamasta Kenedugusta tuli järjestäytynyt valtio Daoula Ba Traorén aikana 1700-luvun puolivälissä. 1800-luvulla sen hallitsijat eli *famat* kävivät sotia Kongin ja Bobo Dioulasson Wattara-hallitsijoiden kanssa. Vuosina 1840–1877 hallinnut Daoula Traoré laajensi aluetta ja lujitti valtansa julmin menetelmin. Hänen seuraajaansa Tieba Traoré, joka hallitsi vuosina 1887–1893, oli Kenedugun famoista merkittävin. Hän siirsi pääkaupungin Bougoulasta Sikassoon, alisti miniankat ja karkotti Samori Tourén joukot, jotka piirittivät suojamuurin ympäroimää Sikassoa viidentoista kuukauden ajan vuosina 1887–1888. Tieba selvisi piirityksestä liittoutumalla Louis Archinardin johtamien ranskalaisten kanssa, jotka lähettivät apuun kapteeni Quiquandonin ja 3 000 bambarasotilasta. Tieban kuoltua hallitsijaksi valittiin hänen veljensä Babemba Traoré. Hän kieltäytyi yhteistyöstä ranskalaisten kanssa vuonna 1898, jolloin nämä valloittivat Sikasson ja Babemba teki itsemurhan.

Lähteet
-------

1. 1 2  Imperato, Pascal James: *Historical Dictionary of Mali, third edition*, s. 138–139. Lanham & London: Scarecrow Press, 1996. ISBN 0-8108-3128-7.
**Rogítika** (kreik. Ρογίτικα) eli **Roḯtika** (Ροΐτικα) on Kreikan kylä, joka kuuluu hallinnollisesti Patraksen kuntaan, Akhaian alueyksikköön ja Länsi-Kreikan alueeseen. Kylän väkiluku on 1 288 (vuonna 2011).

Rogítikan kylä sijaitsee Patraksenlahden rannalla noin kymmenen kilometriä etelälounaaseen Patraksen kaupungista. Sen nimi viittaa Rogoín kylään Kalávrytassa. Kansan suussa käytetään edellen vanhempaa muotoa *Roḯtika*, joka on virallisesti korjattu muotoon *Rogítika* vuonna 1940.

Rogítika muodostaa oman kyläyhdyskuntansa (Τοπική Κοινότητα Ρογιτίκων, *Topikí Koinótita Rogitíkon*). Vuodesta 1997 se kuului Paralían kuntaan ja vuodesta 2011 lähtien Patraksen kunnan Paralían kunnallisyksikköön.

Lähteet
-------

1. 1 2 3 4  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 16.10.2015. Viitattu 1.9.2014. (kreikaksi)
2. 1 2  Ροΐτικα / Ρογίτικα *Διοικητικές μεταβολές οικισμών*. ΕΕΤΑΑ. Viitattu 3.10.2022.
Kengitysseppä työssään.
**Kengitys** on toimenpide, jossa hevosen kavioiden reunan sarveinen osa vuollaan kapeammaksi yleensä puukolla, jotta se ei ole hevosenkengälle liian leveä ja samalla hevosen kavion sisäosat puhdistetaan sinne kertyneestä liasta.

Kengityksessä hevoselle naulataan rautainen hevosenkenkä kavion elottomaan ja näin ollen tuntoaistittomaan ja verisuonettomaan osaan, jotta se kykenee kävelemään kavioiden kulumatta liikaa kovilla alustoilla, esimerkiksi kovilla hiekkateillä ja joskus asfaltilla tai vetämään taakkoja.

Nykyaikaiset kengitystyökalut.
Hevonen kengitetään tarpeen mukaan, yleisesti 6-8 viikon välein. Vaikka hevonen ei tarvitsisikaan kenkiä, kaviot vuollaan ja muotoillaan säännöllisesti, jotta jalka-asennot pysyisivät oikeina.

Kengitys alkaa jalka-asentojen arvioinnilla ja suunnittelulla. Kun kenkä on irrotettu, se arvioidaan. Mikäli kenkä on kulunut epäsäännöllisesti tai eri jalkojen kenkiä vertailtaessa huomataan jossakin jalassa poikkeavaa, uusi kengitys suoritetaan muutos huomioon ottaen. Kaviomekanismin seurauksena kantaosat ovat yleensä kuluneet ja kaviota joudutaan lyhentämään kärjeltä. Kun kavio on saatu oikean muotoiseksi ja kenkä siihen sopivaksi, kenkä kiinnitetään naulaamalla. Naulojen kärkien pitäisi tulla etu- ja sivuseinämästä samalla korkeudella ulos, johon ne kotkataan eli käännetään ja katkaistaan. Naulat voidaan kiristää joko lyömällä käänteitä kotkausrautaa vasten tai erityisillä pihdeillä. On olemassa myös liimattavia kenkiä sekä erityisiä bootseja, jotka ovat kiinni tarranauhoilla tai soljilla.

Hevosenkengässä on edessä käänne, joka tukee kenkää. Talvisin käytetään liukastumisen estämiseksi hokkeja, joita voi olla kannoilla ja kärjellä.
**Panu Aleksi Jantunen** (s. 11. huhtikuuta 1989) on suomalainen keskimatkan juoksija. Hän edustaa Helsingin Kisa-Veikkoja. Aikaisemmin hän on edustanut Parikkalan Urheilijoita ja Imatran Urheilijoita.

Kuopion Kalevan kisoissa 2014 Jantunen saavutti hopeaa 800 metrillä silloisella ennätysajallaan 1.50,85. Oulun Kalevan kisoissa 2016 hän sai hopeaa 1 500 metrillä ajalla 3.45,91 ja Jyväskylän Kalevan kisoissa 2018 pronssia ajalla 3.56,36. Maastojuoksun SM-kilpailuista Jantunen on saavuttanut lyhyeltä matkalta hopeaa vuonna 2023 ja lyhyen matkan joukkuekilpailusta kultaa 2021 ja 2023 ja hopeaa 2018, 2019 ja 2020. Viestijuoksun SM-kilpailuista hän on saavuttanut 4 × 800 metrin viestissä kultaa 2019 ja pronssia 2018, 4 × 1 500 metrin viestissä kultaa 2018 ja pronssia 2019, 4 000 metrin viestissä kultaa 2020 ja 2021 ja 4 × 1 500 metrin sekaviestissä kultaa 2020 ja pronssia 2021. Sisäratojen SM-kisoista Jantunen on voittanut 800 metriltä pronssia vuosina 2011 ja 2014, 1 500 metriltä kultaa 2013, hopeaa 2014 sekä pronssia 2016, 2017, 2019, 2020 ja 2021 sekä 3 000 metrillä hopeaa 2017.

Jantunen on edustanut Suomea aikuisen maaottelukilpailuissa vuodesta 2013 sijoittuen parhaimmillaan toiseksi hallimaaottelun 1 500 metrillä Tampereella 2017.

Jantusen ennätykset ulkoradoilla 800 metrillä on 1.50,37 (2014) ja 1 500 metrillä 3.44,80 (2016).

Lähteet
-------

1. 1 2 3 4  Panu Jantunen Tilastopaja (vaatii kirjautumisen, maksullinen palvelu). Viitattu 10.5.2023.
2. ↑  Lehtisaari, Matti: Lampinen juoksi tuplamestariksi *Yle Urheilu*.  3.8.2014. Viitattu 29.7.2015.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
Rulla sijaitsi aiemmin Finlaysonin alueella. Kuva on vuodelta 2013.
**Lastenkulttuurikeskus Rulla** on Tampereen kaupungin hallinnoima Kulttuuritalo Laikussa sijaitseva lastenkulttuurikeskus, jonka tarkoituksena on tuottaa helposti lähestyttävää kulttuuritoimintaa lapsille ja lapsiperheille. Pääpaino on näyttelytoiminnassa, ja Rullassa nähdäänkin vuosittain useita lapsille suunnattuja, eri taiteenaloja esitteleviä näyttelyitä. Lisäksi Rullassa järjestetään työpajatoimintaa sekä erilaisia lapsille suunnattuja esityksiä ja tapahtumia. Lasten lava tarjoaa lapsille myös oman esiintymisestraadin. Rullassa käy vuosittain satoja päiväkoti- ja kouluryhmiä ohjatulla näyttelykierroksella, johon sisältyy yleensä myös aihetta syventävää omaa tekemistä. Toiminta on pääsääntöisesti ohjattua myös vapaa-ajan kävijöille. Lastenkulttuurikeskus Rulla on osa Tampereen kaupungin asukkailleen tuottamia lastenkulttuuripalveluja. Rullan perustoiminta on maksutonta.

Aiheesta muualla
----------------

* Lastenkulttuurikeskus Rullan kotisivut
**Black and Tans** ("mustaruskeat") oli nimitys vapaaehtoisille apupoliiseille, joita britit värväsivät Irlannin itsenäisyyssodan aikana tammikuun 1920 ja heinäkuun 1921 välisenä aikana Irlannin kuninkaallisten poliisivoimien avuksi taistelemaan varsinkin Irlannin tasavaltalaisarmeijan (IRA) iskuja vastaan. Joukkojen nimi tuli niiden käyttämistä epätavallisista univormuista, joihin kuului poliisin takki ja khakikankaiset sotilashousut; väriyhdistelmän katsottiin muistuttavan tunnettujen irlantilaisten ajokoirien väritystä. Improvisoituja asuja käytettiin, koska apujoukoille ei riittänyt tavallisia poliisiunivormuja. Huomattava osa Irlannin vanhoista poliisivoimista oli eronnut aiemmin tasavaltalaisten kannustamana, joten heidät korvattiin tilapäisillä apuvoimilla. Kyse oli pääosin työtä vailla olleista ensimmäisen maailmansodan veteraaneista, jotka ryhtyivät apupoliiseiksi vaatimatonta palkkaa vastaan.

Black and Tans -joukot tunnettiin ankarista ja julmista vastatoimistaan. Kun IRA surmasi 21. marraskuuta 1920 niin sanotun verisunnuntain yhteydessä 11 brittivakoojiksi epäiltyä englantilaista, Black and Tans -joukot vastasivat hyökkäämällä Dublinin Croke Parkissa järjestettyyn jalkapallo-otteluun, jossa ne surmasivat 12 irlantilaista siviiliä ja haavoittivat 60:tta.

Black and Tans -joukot tulivat tiensä päähän, kun Irlannin kuninkaalliset poliisivoimat lakkautettiin vuonna 1922.

Lähteet
-------

1. 1 2 3  Black and Tan (englanniksi) *Encyclopædia Britannica Online Academic Edition*. Viitattu 2.5.2014.
Taka-Kaukasia 1800-luvun alussa.
**Quban kaanikunta** (azer. *Quba xanlığı*) oli Quban kaanin hallitsema feodaalivaltio nykyisen Azerbaidžanin tasavallan koillisosassa.

Persian šaahi Suleiman Safavi nimitti Kaitagin utsmiperheeseen kuuluneen Husainin Quban ja Salyanin kaaniksi. Husain rakensi linnansa Xudatiin. Hänen pojanpoikansa Husain Ali siirsi pääkaupungin Qubaan ja liitti kaanikuntaan Şabranin ja Kulhanin. Husain Alin kuoltua vuonna 1758 hänen poikansa Fath Ali (azeriksi *Fətəli*) vakiinnutti asemansa Venäjän avulla, liitti kaanikuntaan Širvanin ja saavutti laajan vaikutusvallan lähialueilla. Fath Ali kuoli vuonna 1789. Hänen poikansa Ali Agha taisteli venäläisiä vastaan, jotka miehittivät alueen vuonna 1806. Vuonna 1813 solmitussa Gulistanin rauhassa Persia luovutti Quban kaanikunnan Venäjälle.

Lähteet
-------

1. ↑  *Bolšaja sovetskaja entsiklopedija, tom 13*, s. 548. Moskva: Sovetskaja entsiklopedija, 1973.
2. ↑  *The Encyclopaedia of Islam, new edition, volume V*, s. 296. Leiden: E.J. Brill, 1986. ISBN 90-04-07819-3.
Tietojenkäsittelytieteessä **kantalukulajittelu** (kantalukujärjestäminen, reikäkorttijärjestäminen, engl. *radix sort*) on lajittelualgoritmi, joka lajittelee lukuja suuruusjärjestykseen numeroiden merkitsevyyden perusteella. Siten se ei ole yleiskäyttöinen vertailuun pohjautuva lajittelualgoritmi, mutta käyttäen apuna laskentalajittelua se suoriutuu lineaarisessa ajassa. Myös kirjaimia voidaan ajatella numeroina, jolloin voidaan lajitella merkkijonoja. Kantalukulajittelu on vakaa eli se ei sotke alkioiden alkuperäistä järjestystä.

Algoritmi
---------

* Lajitellaan luvut vähiten merkitsevän numeron perusteella jollakin vakaalla lajittelualgoritmilla.
* Lajitellaan luvut toiseksi vähiten merkitsevän numeron perusteella...
* Kun kaikki numerot on käyty läpi, luvut ovat järjestyksessä.

```
A: taulukko, jonka alkiot ovat lukuja
d: luvussa olevien numeroiden lukumäärä

**procedure** radix_sort(A, d)
    **for** i := 1 **to** d **do**
        lajittele alkiot i:nneksi vähiten merkitsevän numeron suhteen laskentalajittelun avulla
        (jokin toinen vakaa lajittelualgoritmi toimii myös)
    **end for**
**end procedure**
```

Suorituskyky
------------

Kantalukulajittelun asymptoottinen aikavaativuus on *O*(*d* · (*n* + *k*)), missä

* *d* on numeroiden lukumäärä luvuissa,
* *n* on lajiteltavien lukujen lukumäärä,
* *k* on kantaluku (10-lukujärjestelmässä 10, länsimaisissa aakkosissa vähintään 26 jne.),
* käytetään laskentalajittelua *O*(*n* + *k*).

Aikavaativuus voidaan johtaa yksinkertaisesti siitä, että laskentalajittelua toistetaan *d* kertaa.

Kantalukulajittelu ei ole yksiselitteisesti parempi kuin yleiset, ajassa *O*(*n* log *n*) suoriutuvat algoritmit. Apuna käytetty laskentalajittelu vie muistia kantaluvun koosta riippuen, siinä missä pikalajittelu toimii vakiotilassa ja käyttää välimuistia tehokkaasti hyväkseen.

Esimerkki
---------

Lajiteltavat:

```
423
253
126
873
112
```

Ensin lajitellaan vähiten merkitsevien numeroiden (ykkösten) mukaan. Tulos on:

```
112
423
253
873
126
```

Seuraavaksi lajitellaan kymmenten mukaan. Järjestys säilyy oikeana, koska käytetään vakaata lajittelualgoritmia:

```
112
423
126
253
873
```

Lopuksi lajitellaan satojen mukaan:

```
112
126
253
423
873
```

Tuloksena luvut on lajiteltu vakaasti suuruusjärjestykseen.

Kantalukulajittelu yleisenä periaatteena
----------------------------------------

Kantalukulajittelua voidaan ajatella yleisenä periaatteena, jossa vähiten merkitsevä tieto lajitellaan ensin. Päivämäärät voidaan lajitella ensin päivien, sitten kuukausien ja lopuksi vuosien mukaan. Nimet voidaan lajitella ensin etunimen mukaan ja lopuksi sukunimen mukaan. Jokainen kantalukulajittelun periaatteella toimiva lajittelu vaatii ehdottomasti vakaan lajittelualgoritmin ja on hyvä esimerkki vakauden avulla saavutettavasta hyödystä.

Katso myös
----------

* Asymptoottinen aikavaativuus
* Kantaluku
* Lajittelualgoritmi
* Laskentalajittelu
* Lomituslajittelu
* Pikalajittelu

Lähteet
-------

* Thomas Cormen, Charles Leiserson, Ronald Rivest ja Clifford Stein: *Introduction to Algorithms – 2nd ed*. MIT Press ja McGraw-Hill, 2001. ISBN 0-262-03293-7.
*Tämä artikkeli käsittelee japanilaista juhlaa. Kansainvälisesti vietettävä lapsen oikeuksien päivä on eri asia.*
**Lasten päivä** (jap. こどもの日, *Kodomo no hi*) on juhlapäivä Japanissa 5. toukokuuta. Päivä päättää niin sanotun kultaisen viikon, johon kuuluvat Shōwa-keisari Hirohiton päivä, perustuslain muistopäivä ja luonnon päivä.

Lasten päivä oli alun perin *tango no sekku* (端午の節句), Japanin keisarillisessa hovissa vietetty kiinalaisen kalenterin viidennen kuukauden viides päivä, jota Kiinassa vastaa lohikäärmeveneiden juhla. Siitä tuli poikien juhla samuraiden valtakaudella Kamakura-kaudella. Poikien päivä muutettiin lasten päiväksi vuonna 1948.

Juhlan taustan vuoksi siihen kuuluu samurai-panssarin ja kypärien ja nukkejen esilläpito.

Juhlaan kuuluvat iirikset eli kurjenmiekat sekä kalan muotoiset koinobori-liput. Perinteisiä juhlaan kuuluvia ruokalajeja ovat kashiwa mochi, riisipallot makealla paputahnalla tammenlehteen käärittynä ja chimaki, riisinyytit bambunlehdessä.

Galleria
--------

* Koinobori-lippuja Koinobori-lippuja
* Samurai-nukkeja Samurai-nukkeja
* Kashiwa mochi Kashiwa mochi
* Chimaki Chimaki

Lähteet
-------

* 
*
Otto Sander vuonna 2008
**Otto Sander** (30. kesäkuuta 1941 – 12. syyskuuta 2013) oli saksalainen elokuva-, teatteri- ja ääninäyttelijä.

Ura
---

Hän aloitti näyttelijän uran vuonna 1965. Vuodesta 1980 lähtien Sander esiintyi useilla Berliinin teatterinäyttämöillä, muun muassa Schillertheaterissa vuonna 1981, Freie Volksbühnessa vuonna 1985 ja vuonna 1989 Komödie am Kurfürstendammissa. 

Hänen tunnetuimpia elokuvaroolejaan ovat enkeli Cassiel elokuvassa *Berliinin taivaan alla* ja *Kapitänleutnant* Philipp Thomsenin rooli Wolfgang Petersenin ohjaamassa elokuvassa *Das Bootissa*. Sander esiintyi myös mm. elokuvassa *Peltirumpu*.

Sander oli tunnettu lämpimästä ja vahvasta baritoniäänestään ja hän oli tunnettu kertojaäänenä ja äänikirjojen lukijana.

Vuonna 1990 hän toimi Berlinalen tuomaristossa.

Yksityiselämä
-------------

Sander kuoli 72-vuotiaana Berliinissä 12. syyskuuta 2013. Kuolinsyytä ei kerrottu, vaikka hänen tiedettiin sairastaneen syöpää useita vuosia ennen kuolemaansa.

Lähteet
-------

1. ↑  DW: 'Das Boot' actor Otto Sander dies
2. ↑  Berlinale: Juries 1990
3. ↑  Otto Sander, Wings of Desire actor dies at 72


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Yhdysvallat
* Tšekki
* Alankomaat

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie
* Elonet

 |
|  |
| Muut | 
* SNAC
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Otto Sander
**Otto Georg Schily** (s. 20. heinäkuuta 1932 Bochum) on saksalainen lakimies, poliitikko ja Saksan liittotasavallan sisäasiainministeri 1998–2005.

Schily opiskeli oikeustiedettä ja valtio-oppia Münchenissä, Hampurissa ja Berliinissä ja valmistui 1962. Hän sai asianajajan oikeudet 1963.

Schily kiinnostui opiskeluaikoinaan politiikasta ja oli lähellä Saksan sosialistista opiskelijaliittoa (*Sozialistischer Deutscher Studentenbund*). Tuolloin hän ystävystyi Rudi Dutschken ja Horst Mahlerin kanssa. Samoin hän toimi asianajajana myös Benno Ohnesorg -oikeudenkäynnissä. Vuonna 1971 Schily toimi RAF:n lähipiirissä vaikuttaneen Mahlerin puolustusasianajajana ja 1975–1977 Gudrun Ensslinin puolustusasianajajana. Tuolloin Schily oli yksi merkittävimmistä henkilöistä, jotka epäilivät terroristien tehneen itsemurhan.

Schily oli vihreän puolueen (*Die Grünen*) perustajia 1980. Hänet valittiin Saksan liittopäiville 1983. Hän oli siten ensimmäisiä kansanedustajiksi nousseita vihreitä. Vihreiden sisällä hän edusti "realisteja" (*Realo*) ja piti mahdollisena liittoutumista sosiaalidemokraattien kanssa.

Schily erosi vihreistä 1989 ja liittyi sosiaalidemokraatteihin. Vuodesta 1990 alkaen hänet on valittu Saksan liittopäiville sosiaalidemokraattisen puolueen jäsenenä. Vuoden 1998 vaalien jälkeen Schily nousi sisäasiainministeriksi 1. heinäkuuta 2005 epäluottamuslauseen saaneessa Gerhard Schröderin hallituksessa, johon myös vihreät (*Bündnis 90/Die Grünen*) osallistuivat.

Sisäministerinä toimineen Schilyn politiikka erottui selvästi hänen nuoruuden aikaisesta toiminnastaan. Vuoden 2001 terrori-iskujen jälkeen Schily on edustanut ns. kovaa linjaa ja kannattanut mm. biometrisin tunnistein varustettujen passien käyttöönottoa.

Aiheesta muualla
----------------

* Kuvia tai muita tiedostoja aiheesta **Otto Schily** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Alankomaat

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |
**Lorentz Teodor Konstantin Kuhlström** (25. syyskuuta 1825 Viipuri – 23. tammikuuta 1906 Pietari) oli Venäjän keisarillisessa armeijassa palvellut suomalainen tykistönkenraali.

Kuhlströmin vanhemmat olivat pankkikomissaari, hovineuvos Lars Fredrik Kuhlström ja Anna Natalia Motti ja puoliso vuodesta 1874 Adelaide Petrovna Nikolajeva, kenraalimajuri Pjotr Nikolajevin tytär. Kontra-amiraali Carl Kuhlström oli Lorentz Teodor Konstantin Kuhlströmin veli.

Lorentz Teodor Konstantin Kuhlström tuli oppilaaksi Haminan kadettikouluun 1838 ja määrättiin sieltä 1847 valmistuttuaan aliluutnanttina palvelukseen 11. Fanagorian krenatöörirykmenttiin. Hänet siirrettiin 1849 3. krenatööritykistöprikaatiin ja 1851 luutnanttina Venäjän armeijan krenatöörijoukkojen päällikön vanhemmaksi adjutantiksi. Krimin sotaan Kuhlström osallistui vuodesta 1855 20. tykistöprikaatissa, pysytettynä silti adjutantin tehtävässään. Vuonna 1857 hänet ylennettiin alikapteeniksi ja siirrettiin Kaukasian krenatööritykistöprikaatiin. Kapteenina hänet määrättiin 1859 prikaatin 1. patterin päälliköksi, ylennettiin 1860 everstiluutnantiksi ja siirrettiin patterin päälliköksi 18. tykistöprikaatiin. Vuonna 1866 Kuhlströmistä tuli Gorin sotasairaalan päällikkö, everstiksi hän yleni 1867. Seuraavalla vuosikymmenellä hän komensi Kaukasian tykistöprikaatia, jota hän johti myös Turkin sodassa 1877–1878. Kuhlström ylennettiin kenraalimajuriksi 1877. Hän tuli 10. armeijakunnan tykistönkomentajaksi 1884 ja seuraavana vuonna 2. Kaukasian armeijakunnan tykistönkomentajaksi. Kenraaliluutnantiksi hänet ylennettiin 1886 ja siirrettiin 1888 16. armeijakunnan tykistönkomentajaksi vuoteen 1893. Tuolloin hänet nimitettiin Venäjän armeijan haavoittuneista huolehtineen Aleksanterin komitean jäseneksi Pietariin, mitä tehtävää hän hoiti kuolemaansa saakka. Tykistönkenraaliksi Kuhlström yleni joulukuussa 1898.

Lähteet
-------

1. 1 2 3  Lorentz Teodor Konstantin Kuhlström *Suomalaiset kenraalit ja amiraalit Venäjän sotavoimissa 1809–1917*. Biografiakeskus, Suomalaisen Kirjallisuuden Seura. (Viitattu 8.3.2020)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kenraalit ja amiraalit

 |

 |
**Otto Räty** (s. 2. tammikuuta 1992 Tampere) on suomalainen jääkiekkopuolustaja, joka edustaa Mestis-joukkue Savonlinnan Pallokerhoa lainalla SM-liigajoukkue Tapparasta. Räty pelasi ennen hyökkääjänä.
Otolla on myös isoveli, Ossi (s.1988), joka myös pelasi juniori-ikäisenä jääkiekkoa Tapparassa.

Ura
---

### Seuraura

Räty on Tapparan kasvatti ja hän pelasi koko junioriuransa samassa seurassa. Ennen hyökkääjänä pelanneesta Rädystä tehtiin puolustaja kaudeksi 2009–2010 hänen pelatessa B-nuorissa.

Kauden 2011–2012 Räty aloitti Tapparan A-nuorissa, josta hänet nostettiin liigarinkiin ensimmäisen kerran lokakuussa. Hän teki liigadebyyttinsä 25. lokakuuta 2011 kotona HIFK:ta vastaan ja sai ottelussa syöttöpisteen Aleksander Barkovin tekemään 1–0-maaliin. Ottelussa Räty sai jääaikaa 21 minuuttia ja 34 sekuntia.

### Maajoukkueura

Räty on pelannut 23 poikien maaottelua.

Lähteet
-------

* Otto Räty The Internet Hockey Databasessa (englanniksi)
* Otto Räty Eurohockey-sivustolla (englanniksi)
* Otto Räty *Elite Prospects*. Everysport Media Group AB.  (englanniksi)
* Otto Räty Jatkoaika.comissa (Internet Archive)

### Viitteet

1. 1 2 3  Elite Prospects
2. 1 2  Otto Räty Tappara. Viitattu 20.11.2011.
3. ↑  Tilastot - SM-liiga  25.10.2011. SM-liiga. Viitattu 25.10.2011.
Quban piiri Azerbaidžanin kartalla.
**Quban piirikunta** (azer. *Quba rayonu*, ven. Куби́нский райо́н, *Kubinski raion*) on paikallishallintoalue Azerbaidžanissa. Vuonna 1930 perustetun piirin pinta-ala on 2610 neliökilometriä. Asukkaita on 153 500 henkeä (vuonna 2010).

Quban piiri sijaitsee Azerbaidžanin koillisosassa. Se rajoittuu koillisessa Xaçmazin, idässä Şabranin, etelässä Xızın, Şamaxın ja İsmayıllın, lännessä Qəbələn ja pohjoisessa Qusarin piireihin.

Piirin keskus on Quban kaupunki, josta on 168 kilometriä maan pääkaupunkiin Bakuun. Muita huomattavampia paikkakuntia ovat Qonaqkəndin ja Qırmızı qəsəbən taajamat. Kuntia on yhteensä 101 ja kyliä 155. Kaupunkiväestön osuus on 24,8 % (vuonna 2010). Vuoden 2009 väestönlaskennan mukaan piirin asukkaista 79,2 % on azereja, 9,1 % tateja, 5,9 % lezgejä, 1,8 % juutalaisia, 1,4 % hinalugeja, 1,4 % turkkilaisia ja 0,5 % kryzejä.

Seudun pääelinkeino on maatalous, joka on erikoistunut hedelmien kasvatukseen ja karjanhoitoon. Teollisuutta edustavat säilyketehdas ja matonkutomo.

Lähteet
-------

1. 1 2  Azərbaycan Respublikası Dövlət Statistika Komitəsi: Azərbaycanın regionları *azstat.org*. Viitattu 26.12.2010. (azeriksi)
2. ↑  Ethnic composition of Azerbaijan 2009 *pop-stat.mashke.org*. Viitattu 17.3.2012. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Quban piirikunta**.
* Quban piirin sivusto (azeriksi)
* Azerbaidjan: Territorial and administrative units (azeriksi), (englanniksi), (venäjäksi)

Azerbaidžanin piirikunnat ja kaupungit

|  |  |
| --- | --- |
| Piirikunnat | Ağcabədi • Ağdam • Ağdaş • Ağstafa • Ağsu • Apšeron • Astara • Babək\* • Balakən • Bərdə • Beyləqan • Biləsuvar • Cəbrayıl • Cəlilabad • Culfa\* • Daşkəsən • Füzuli • Gədəbəy • Goranboy • Göyçay • Göygöl • Hacıqabul • İmişli • İsmayıllı • Kəlbəcər • Kəngərli\* • Kürdəmir • Laçın • Lənkəran • Lerik • Masallı • Neftçala • Oğuz • Ordubad\* • Qax • Qazax • Qəbələ • Qobustan • Qubadlı • Quba • Qusar • Saatlı • Sabirabad • Şabran • Şahbuz\* • Salyan • Şamaxı • Samux • Sədərək\* • Şəki • Şəmkir • Şərur\* • Siyəzən • Şuşa • Tərtər • Tovuz • Ucar • Xaçmaz • Xızı • Xocalı • Xocavənd • Yardımlı • Yevlax • Zaqatala • Zəngilan • Zərdab |
| Kaupungit | Baku • Gəncə • Lənkəran • Mingəçevir • Naftalan • Nahitševan\* • Şəki • Şirvan • Sumqayıt • Xankəndi • Yevlax |

Tähdellä \* merkityt piirikunnat ja kaupungit kuuluvat Nahitševanin autonomiseen tasavaltaan.
Route 66 Quapawissa.
Quapawin sijainti Oklahomassa.
**Quapaw** on kaupunki Ottawan piirikunnassa Oklahoman osavaltiossa Yhdysvalloissa. Kaupungin asukasluku oli vuoden 2010 väestönlaskennan mukaan 906, mikä tarkoittaa 7,9 prosentin laskua vuodesta 2000. Quapawin pinta-ala on 2,49 neliökilometriä, josta 2,46 neliökilometriä on maata.

Historia
--------

Vuonna 1891 maanviljelijä Isaac Bingham muutti perheensä kanssa etelään Ottawan piirikuntaan ja avasi useita yrityksiä. Quapaw-heimon johtaja John Quapaw lahjoitti maata koulun rakentamiseen. Vuonna 1897 ruokakaupan yhteyteen avattiin postitoimisto.

Väestö
------

Kaupungissa asui vuoden 2000 väestönlaskennan mukaan 984 ihmistä ja 258 perhettä. Kaupungin asukastiheys oli 678,4 asukasta neliökilometrillä ja kaupungin asukkaista 22,46 prosenttia oli Amerikan alkuperäisasukkaita. Jokaista 100 miestä kohtaan oli 97,2 naista.

Lähteet
-------

1. 1 2  Oklahoma 2010 (PDF) (s. 53) U.S. Census Bureau. Viitattu 11.3.2020. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Quapaw, Oklahoma
*Tämä artikkeli käsittelee kalliota. Loreley on myös ooppera.*
Loreleyn kallio ja Rein ylävirran suunnasta nähtynä.
Panoraamakuva Loreleysta vastarannalta nähtynä.
Ihmisiä jäätyneellä Reinillä talvella 1928–1929. Taustalla Loreley.
**Loreley** (myös **Lorelei**) on korkea kallio Reinin itärannalla Keski-Reinin laakson yläosassa, Saksassa. Se kohoaa noin 120 metrin korkeuteen joen pinnasta. Kallion kohdalla Rein on kapeimmillaan Pohjanmeren ja Sveitsin välillä: 113 metriä leveä ja 25 metriä syvä. Voimakas virtaus ja vedenalaiset kivet ovat aiheuttaneet joella monia veneonnettomuuksia. Loreleyn lähellä alavirrassa on Sankt Goarshausenin kylä.

Paikan nimen taustaa
--------------------

Loreleyn nimi tulee mahdollisesti vanhan Reininmaan murteen sanoista *lureln* (’kuiskata’) ja *ley* (’kallio’), eli kyseessä olisi "kuiskaava kallio". Virtaukset ja pieni vesiputous, joka oli näkyvissä vielä 1800-luvun alussa, saivat aikaan kuiskaavan äänen, jota kallion erikoinen kaiku vahvisti. Ääntä on vaikeaa kuulla enää nykyään alueen kaupungistumisen takia. Toinen teoria johtaa nimen alkuosan sanasta *luren* (’vaania’), jolloin nimi tarkoittaisi "vaanivaa kalliota" ja viittaisi joella sattuneisiin onnettomuuksiin.

Legendat ja kansantarinat
-------------------------

Kallioon liittyy monia legendoja ja kansantarinoita. Saksalainen kansantarina kertoo, että Loreley-niminen merenneito tai näkki istuu kalliolla ja yrittää lumota laulullaan joella ohi matkustavia ihmisiä, houkutella nämä kuolemaan. Vastaavaa tekivät muinaisen Kreikan seireenit.

Eräänlaisen legendan Loreleista kehitti saksalainen kirjailija Clemens Brentano romaanissaan *Godwi oder Das steinerne Bild der Mutter* (1801). Häntä oli siihen innoittanut Ovidiuksen myytti Ekhosta ja Narkissoksesta. Brentano on kirjoittanut useita versioita Lorelein tarinasta. Toinen tunnettu Loreleista kirjoittanut oli saksalainen runoilija Heinrich Heine.

Nimi Loreley on myös levinnyt laajalle kulttuurin eri osa-alueilla: useita musiikkikappaleita on nimetty Loreleyksi, on sen nimisiä runoja ja ooppera, henkilöitä kirjallisuudessa ja elokuvissa.

Lähteet
-------

1. ↑  Loreley - Ein Beitrag zur Namendeutung (Arkistoitu – Internet Archive)

Aiheesta muualla
----------------

* Kuvia tai muita tiedostoja aiheesta **Loreley** Wikimedia Commonsissa

WikiaineistoWikiaineisto
Wikiaineistoon on tallennettu tekstiä aiheesta: 
***Lorelei*** 

* Das Goethezeitportal: Die Loreley - kuvia ja tekstejä (saksaksi)
* 
* (saksaksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**John D. Rockefeller III** (21. maaliskuuta 1906 New York – 10. heinäkuuta 1978 Mount Pleasant, New York) oli menestyksekkääseen Rockefeller-sukuun kuulunut filantrooppi. Hänen vanhempansa olivat filantroopit Abby Aldrich ja John D. Rockefeller, Jr. ja hänellä oli isosisko Abby sekä neljä nuorempaa sisarusta Nelson, Laurance, Winthrop ja David. Hän avioitui marraskuussa 1932 Blanchette Ferry Hookerin kanssa ja he saivat neljä lasta, joista merkittävin on demokraattisen puolueen poliitikko Jay Rockefeller.

Rockefeller toimi Rockefeller Brothers Fundin puheenjohtajana 1940–1956. Hän loi vuonna 1952 Rockefeller Brothers Fundin tuella yleishyödyllisen Population Councilin. Jefferson Awards Foundation palkitsi hänet S. Roger Horchowin palkinnolla parhaasta yleishyödyllisestä palvelusta vuonna 1976. Vuonna 1978 hän kuoli auto-onnettomuudessa Mount Pleasantissa, New Yorkissa. Hänet haudattiin Rockefellerin perheen hautausmaalle Sleepy Hollowissa New Yorkissa.

Lähteet
-------

1. ↑   (Arkistoitu – Internet Archive)
2. ↑  "John D. 3d, Manor teen killed". Ossining Citizen Register. 11. heinäkuuta 1978.

Aiheesta muualla
----------------

* John D. Rockefeller III:n biografia The Rockefeller Archive Center -sivustolla (englanniksi)
* Rockefeller Brothers Fundin virallinen verkkosivusto (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Japani
* Australia
* Alankomaat

 |
|  |
| Taiteenala | 
* ULAN

 |
|  |
| Henkilöt | 
* Trove

 |
|  |
| Muut | 
* NARA
* SNAC
* IdRef

 |

 |
Ken Whisenhunt.
**Kenneth "Ken" Moore Whisenhunt** (s. 28. helmikuuta 1962 Augusta, Georgia) on yhdysvaltalainen amerikkalaisen jalkapallon valmentaja ja entinen pelaaja. Hän pelasi NFL:ssä 9 kautta sisempänä laitahyökkääjänä useassa eri seurassa. Whisenhunt aloitti valmentajana yliopistotasolta vuonna 1995. NFL:n Pittsburgh Steelers palkkasi hänet vuonna 2001, jossa hän työskenteli, kunnes Arizona Cardinals palkkasi hänet päävalmentajakseen vuonna 2007. Pitkään ilman menestystä ollut Cardinals eteni Whisenhuntin toisella kaudella Super Bowliin. Ottelu päättyi kuitenkin tappioon Pittsburgh Steelersille. Super Bowl-kauden pelinrakentaja Kurt Warnerin lopetettua uransa Cardinals ei pystynyt löytämään mitat täyttävää seuraajaa. Joukkue pelasi heikompia kausia ja kauden 2012 päätteeksi Whisenhunt sai potkut.

Lähteet
-------

1. ↑
2. ↑   (Arkistoitu – Internet Archive)
3. ↑
4. ↑  Arizona Cardinals fire Ken Whisenhunt, Rod Graves. ESPN 31.12.2012. Viitattu 2.1.2013.


|  |  |  |
| --- | --- | --- |
| Edeltäjä:**Dennis Green** | **Arizona Cardinalsin päävalmentaja**2007–2012 | Seuraaja:**Bruce Arians** |

|  |  |  |
| --- | --- | --- |
| Edeltäjä:**Mike Munchak** | **Tennessee Titansin päävalmentaja**2014–2015 | Seuraaja:**Mike Mularkey** |
**Kesäparalympialaiset 1984** järjestettiin poikkeuksellisesti kahdessa paikassa, Stoke Mandevillessä Yhdistyneessä kuningaskunnassa ja New Yorkissa Yhdysvalloissa. Suunnitelmana alun perin oli, että kaikki vammaluokat kilpailisivat Los Angelesissa, joka oli valittu 1984 kesäolympialaisten järjestäjäksi, mutta koska paralympialaisten järjestäjinä olivat vapaaehtoisvammaisurheilujärjestöt, ei heillä ollut muodollisia suhteita Los Angelesin olympialaisten järjestelykomiteaan. Vuonna 1980 Amerikan kansallinen pyörätuoliurheiluliitto ilmoitti järjestävänsä erillisen kilpailun. Seurauksena paralympialaisten muut kolme vammaryhmää päättivät järjestää omat kilpailunsa New Yorkissa, kun selkäydinvammaiset kilpailivat Englannissa. Kisat avasi Yhdysvalloissa presidentti Reagan 17. kesäkuuta. New Yorkin kilpailuihin osallistui 1 800 urheilijaa 45 maasta, ja kisat käytiin 16.–30. kesäkuuta. Englannissa kilpaili 22. heinäkuuta – 1. elokuuta järjestetyissä kilpailuissa 1 100 urheilijaa 41 maasta. Kisat avasi prinssi Charles 22. heinäkuuta.

Vuoden 1984 paralympialaiset olivat viimeiset, jotka järjestettiin eri kaupungissa kuin olympialaiset. Kisojen jälkeen perustettiin Kansainvälinen vammaisurheiluyhteistyökomitea (ICC).

Kisoihin osallistui 98 suomalaista ja he saalistivat yhteensä 58 mitalia.

Mitalitaulukko TOP-10
---------------------

| Sija | Maa | Kultaa | Hopeaa | Pronssia | Yhteensä |
| --- | --- | --- | --- | --- | --- |
| 1 | Yhdysvallat Yhdysvallat | 137 | 131 | 129 | 397 |
| 2 | Yhdistynyt kuningaskunta Iso-Britannia | 107 | 112 | 112 | 331 |
| 3 | Kanada Kanada | 87 | 82 | 69 | 238 |
| 4 | Ruotsi Ruotsi | 83 | 43 | 34 | 160 |
| 5 | Saksa Länsi-Saksa | 79 | 76 | 75 | 230 |
| 6 | Ranska Ranska | 71 | 69 | 45 | 185 |
| 7 | Alankomaat Alankomaat | 55 | 52 | 28 | 135 |
| 8 | Australia Australia | 49 | 54 | 51 | 154 |
| 9 | Puola Puola | 46 | 39 | 21 | 106 |
| 10 | Tanska Tanska | 30 | 13 | 16 | 59 |
|  |  |  |  |  |
| 15 | Suomi Suomi | 18 | 14 | 26 | 58 |

Katso myös
----------

* Talviparalympialaiset 1984
* Kesäolympialaiset 1984

Lähteet
-------

1. 1 2  Stoke Mandeville & New York 1984 International Paralympic Committee. Viitattu 16.3.2018. (englanniksi)
2. ↑  Lontoo isännöi historian suurimmat paralympiakisat  24.8.2012. Yle. Viitattu 16.3.2018.
3. 1 2  Stoke Mandeville & New York 1984 Paralympic Games International Paralympic Committee. Viitattu 16.3.2018. (englanniksi)

Aiheesta muualla
----------------

* Official website of the Paralympic Movement (englanniksi)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Paralympialaiset |
| --- |
|  |
| Kesäparalympialaiset | 
* 1960
* 1964
* 1968
* 1972
* 1976
* 1980
* 1984
* 1988
* 1992
* 1996
* 2000
* 2004
* 2008
* 2012
* 2016
* 2020
* *2024*
* *2028*

 |  |
|  |
| Talviparalympialaiset | 
* 1976
* 1980
* 1984
* 1988
* 1992
* 1994
* 1998
* 2002
* 2006
* 2010
* 2014
* 2018
* 2022
* *2026*

 |

 |
**Naisen orja** (*Of Human Bondage*) on vuonna 1934 ensi-iltansa saanut draamaelokuva. Elokuvan ohjasi John Cromwell ja tuotti Pandro S. Berman. Elokuvan päärooleissa esiintyivät Leslie Howard, Bette Davis ja Frances Dee. Elokuva oli Davisin läpimurtorooli, josta tuli ensimmäinen hänen yhdestätoista Oscar-ehdokkuudestaan. Elokuva perustuu vuonna 1915 ilmestyneeseen romaaniin, jonka kirjoitti W. Somerset Maugham. Elokuva uudelleenfilmatisoitiin vuosina 1946 ja 1964. Elokuvan tuotantoyhtiönä oli RKO Pictures. Elokuva sai ensi-iltansa Yhdysvalloissa 28. kesäkuuta 1934 ja Suomessa 15. maaliskuuta 1936.

Tarina
------

Bette Davis elokuvan trailerissa.
Elokuva kertoo lääketiedettä harjoittavasta miehestä, Philip Careystä (Howard), joka rakastuu pakkomielteisesti naiseen, Mildred Rogersiin (Davis), joka käyttäytyy laskelmoivasti ja kylmäsydämisesti miesparkaa kohtaan. Mies ei kuuntele läheistensä neuvoja eikä huomaa parempien naisten olevan aivan lähellä. Vastakohdat vetävät toki puoleensa, mutta yksipuolinen rakkaus osoittaa traagisuutensa.

*Of Human Bondage*

Näyttelijät
-----------

|  |  |  |
| --- | --- | --- |
|   Leslie Howard   | … |   Philip Carey 
  |
|   Bette Davis   | … |   Mildred Rogers 
  |
|   Frances Dee   | … |   Sally Athelny 
  |
|   Kay Johnson   | … |   Norah 
  |
|   Reginald Denny   | … |   Harry Griffiths 
  |
|   Alan Hale   | … |   Emil Miller 
  |
|   Reginald Sheffield   | … |   Cyril Dunsford 
  |
|   Reginald Owen   | … |   Thorpe Athelny 
  |
|   Desmond Roberts   | … |   tri. Jacobs
  |

Aiheesta muualla
----------------

* *Naisen orja* Internet Movie Databasessa. (englanniksi)
* *Naisen orja* Elonetissä.
**Boy Interrupted** (suom. *Pojan hauras mieli*) on yhdysvaltalainen HBO-dokumentti, joka kertoo 15-vuotiaana itsemurhan tehneen Evan Scott Perryn (1990–2005) tarinan. Elokuvan ovat tehneet Evanin vanhemmat Dana ja Hart Perry. Sen voi katsoa YouTubesta tai HBO:sta. Elokuva on vuodelta 2009 ja kestää 92 minuuttia.

Juoni
-----

Evan kärsi kaksisuuntaisesta mielialahäiriöstä koko elämänsä ajan ja tappoi lopulta itsensä hyppäämällä huoneensa ikkunasta. Lapsena hän oli taiteellinen, perfektionisti, älykäs, hellä ja myös aggressiivinen. Kuolema kiehtoi häntä jo päiväkodissa. Evan yritti itsemurhaa jo alakoulussa ja joutui mielisairaalaan. Häntä hoidettiin monin eri tavoin ja lopulta Litium-niminen lääke auttoi. Evan alkoi voida paremmin, kunnes lopetti lääkityksen, masentui jälleen ja päätyi itsemurhaan. Hän oli jättänyt itsemurhakirjeen tietokoneelleen. Kirjeessä oli listattuna syitä elää ja kuolla. Evan oli myös kirjoittanut, ettei hänen kuolintapaansa saa kertoa muille ja pahoitteli tapahtunutta. Evanin muistoksi on istutettu puu ja rakennettu uusi hoitorakennus häntä hoitaneelle mielisairaalalle. Talon sisällä lukee "Evan Scott Perry 1990–2005".

Lähteet
-------

* Itsemurha vei lapsen *Iltalehti*.  20.11.2010. Viitattu 14.5.2018.
* Franck, Hugh & Caballero, Joshua: Movie Review: Boy Interrupted.  *Mental Health Clinician*, 2012, 2. vsk, nro 4, s. 101. doi:10.9740/mhc.n117934. Artikkelin verkkoversio. Viitattu 14.5.2018.  (englanniksi)

Aiheesta muualla
----------------

* Boy Interrupted *Facebook-sivu / Evanin muistosivu*. Viitattu 14.5.2018. (englanniksi)
* Ykkösdokumentti: Pojan hauras mieli *Yle TV1 Vintti*.  18.11.2010. Viitattu 14.5.2018. (englanniksi)
**Kārlis Kļava** (9. maaliskuuta 1907 Sigulda, Liivinmaan kuvernementti – 1941 Neuvostoliiton vankileiri) oli latvialainen ampuja. Kļava osallistui Berliinin olympialaisiin ja voitti urallaan henkilökohtaisen maailmanmestaruuden Helsingin MM-kilpailuissa 1937.

Kļava valmistui valmistui Liepājan teknisestä koulusta vuonna 1928, jonka jälkeen hän suoritti asepalveluksen. Sen jälkeen hän opiskeli Latvian sotakorkeakoulussa ja valmistui vuonna 1931. Vuosina 1932-1940 hän palveli yliluutnanttina Riian jalkaväkirykmentissä. Vuonna 1938 hänelle myönnettiin Vesthardus-ritarikunnan 5. luokan kunniamerkki.

Kļava osallistui vuoden 1936 kesäolympialaisiin, joissa hän kilpaili 25 m kaksintaisteluammunnassa sijoittuen 23:nneksi. Vuoden 1937 MM-kisoissa Helsingissä hänestä tuli samassa lajissa henkilökohtainen maailmanmestari. Joukkueena latvialaiset olivat sijalla seitsemän. Hän oli ensimmäinen kaikkien lajien latvialainen maailmanmestari. Samana vuonna latvialainen sanomalehti "*Sporta Pasaule*" tunnusti hänet Latvian sen vuoden parhaaksi Latvian urheilijaksi. Kaksi vuotta myöhemmin Luzernin MM-kisoissa Latvian joukkue sijoittui neljänneksi pistoolin joukkuekilpailussa. Kļava oli myös kaksinkertainen Latvian mestari pistooliammunnassa vuosina 1935 ja 1936 ja liikkuvan maalin ammunnassa vuonna 1938.

Vuonna 2022 julkaistu latvialainen postimerkki, jossa myös Kārlis Kļavan voittama Helsingin vuoden 1937 MM-kisojen kultamitali.
Neuvostomiehityksen aikana vuonna 1941 ennen saksalaisten tunkeutumista Latviaan vallan ottanut neuvostohallinto vangitsi Kļavan ja kuljetti hänet Venäjälle. Neuvostoliiton viranomaisten toimittamien virallisten tietojen mukaan Kļava oli Juhnovin, Krasnojarskin ja Norilskin leireillä. Niiden mukaan hän kuoli 24. elokuuta 1943 vankileirillä tai ammuttiin. .

Lähteet
-------

1. 1 2 3 4  Nigel McCrery: "Mini Biographies", *The Undoing Flame*, s. 201. Yourkshire / Philadelphia: Pen & Sword Books Ltd, 2021.
2. ↑  Karlis Klava sports-reference.com.  Arkistoitu 18.4.2020. Viitattu 5.1.2022 (englanniksi).
3. ↑  Athlete: Karlis KLAVA *issf-sports.org*. Viitattu 5.12.2022 (englanniksi).
4. ↑  {{Verkkoviite | Osoite =  | Nimeke = Kārlis Kļava | Tekijä = Andris Zeļenkovs | Ajankohta = 17.4.2022 | Julkaisija = Nacionālā enciklopēdija | Viitattu = 5.1.2022 (englanniksi) | arkisto = | arkistoitu = | Kieli = (latviaksi)

Miesten 25 m olympiapistoolin maailmanmestarit
1933: Charles des Jammonieres •
1935: Walter Boninsegni •
1937: Kārlis Kļava •
1939: Torsten Ullman •
1947: Carlos Enrique Diaz Saenz Valiente •
1949+1952: Huelet Benner •
1954: Nikolai Kalinitšenko •
1958: Aleksandr Kropotin •
1962: Aleksandr Zabelin •
1966: Virgil Atanasiu •
1970: Giovanni Liverzani •
1974: Alfred Radke •
1978: Ove Gunnarsson •
1982: Igor Puzirev •
1986: Adam Kaczmarek •
1990: Ralf Schumann •
1994: Krzysztof Kucharczyk •
1998: Ralf Schumann •
2002: Marco Spangenberg •
2006: Zhang Penghui •
2010: Aleksei Klimov •
2014: Kim Jun-hong •
2018: Lin Junmin
Suurlähettiläs Hickerson presidentti Paasikiven (vas.) ja ulkoministeri Virolaisen (oik.) keskellä.
**John Dewey Hickerson** (26. tammikuuta 1898 Crawford, Texas – 18. tammikuuta 1989 Bethesda, Maryland) oli yhdysvaltalainen diplomaatti, joka toimi muun muassa maansa suurlähettiläänä Helsingissä 1955–1959.

Hickerson suoritti bachelor-tutkinnon Texasin yliopistossa Austinissa vuonna 1920 ja aloitti sen jälkeen uransa Yhdysvaltain ulkoministeriössä. Hän toimi varakonsulina Meksikon Tampicossa 1920–1922 ja Brasilian Rio de Janeirossa 1922–1924, sitten konsulina Brasilian Parássa vuoteen 1925 ja Kanadan Ottawassa vuoteen 1927 saakka.

Ulkomaankomennuksilta Hickerson palasi ulkoministeriöön Washingtoniin 1928, jossa hänet nimitettiin Länsi-Euroopan osaston apulaispäälliköksi.

Vuonna 1940 Hickersonista tuli Yhdysvaltain ja Kanadan toisen maailmansodan takia perustaman yhteisen puolustuslautakunnan (*Permanent Joint Board on Defense*) sihteeri. Vuosina 1944–1947 hän oli Euroopan-asioiden toimiston (*Office of European Affairs*) varajohtaja ja edusti Yhdysvaltoja muun muassa Dumbarton Oaksin konferenssissa 1944. Vuonna 1947 hänet ylennettiin Euroopan-toimiston johtajaksi.

Vuosina 1949–1953 Hickerson toimi presidentti Harry S. Trumanin nimittämänä Yhdysvaltojen kansainvälisten järjestöjen asioiden apulaissihteerinä. Tämän jälkeen Hickerson toimi kaksi vuotta National War Collegen neuvonantajana.

Presidentti Dwight D. Eisenhower nimitti Hickersonin 1955 suurlähettilääksi Suomeen, jossa hän toimi marraskuuhun 1959 saakka. Hänen seuraava asemapaikkansa oli Filippiinit 1960–1961.

Eläkevuosinaan Hickerson asui Washingtonissa. Hän kuoli syöpään tammikuussa 1989.

Lähteet
-------

* NNDB Profile.
* John D. Hickerson, 91; Foreign Service Officer. (Muistokirjoitus.) *The New York Times* 20.1.1989. (englanniksi)
* Laaja haastattelu Truman Libraryn sivustolla. (englanniksi)

Aiheesta muualla
----------------

* Kuvia tai muita tiedostoja aiheesta **John D. Hickerson** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Yhdysvallat

 |
|  |
| Muut | 
* NARA
* SNAC

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:John D. Hickerson
**Suksun** (ven. Суксу́н) on kaupunkimainen taajama, kaupunkikunta ja Suksunin piirin hallinnollinen keskus Permin aluepiirissä Venäjällä. Se sijaitsee Sylvan sivujoen Suksuntšikin varrella 145 kilometriä Permistä kaakkoon. Taajaman kautta kulkee Permin ja Jekaterinburgin välinen maantie. Asukkaita on 8 300 henkeä (vuonna 2009).

Paikkakunta on saanut alkunsa vuonna 1727 perustetusta kuparisulattamosta ja rautatehtaasta. Vuonna 1845 tehtaalla rakennettiin Uralin ensimmäinen höyrylaiva. 1800-luvulla tulalaiset mestarit käynnistivät samovaarien ja metalliastioiden tuotannon. Vuonna 1941 Suksuniin evakuoitiin Vitebskin silmälasitehdas, josta kehittyi nykyinen optiikkatehdas. Kaupunkimaisen taajaman aseman Suksun sai vuonna 1933.

Nykyisin Suksunissa toimii suojalaseja ja kypäriä valmistava *Suksunski optiko-mehanitšeski zavod*, metallituotetehdas *Suksunski samovar*, maatalous- ja elintarvikealan yrityksiä sekä metsätalous. Taajamassa on kaksi keskikoulua, taidekoulu ja ammattikoulu, lasten luomistyön keskus, kulttuuritalo, kaksi kirjastoa, teatteri ja kotiseutumuseo. Paikallislehtenä ilmestyy *Novaja žizn* ("Uusi elämä"). Nähtävyyksiin kuuluvat entisen metallitehtaan rakennukset ja vuonna 1798 rakennettu puinen Pietari-Paavalin kirkko.

Lähteet
-------

1. ↑  Federalnaja služba gosudarstvennoi statistiki: Tšislennost naselenija Rossijskoi Federatsii po gorodam, posjolkam gorodskogo tipa i raionam na 1 janvarja 2009 g.  2009. Moskva:  Federalnaja služba gosudarstvennoi statistiki (Rosstat).  Arkistoitu 21.10.2011. Viitattu 26.5.2010. (venäjäksi)
2. 1 2  Entsiklopedija "Permski krai" *enc.permkultura.ru*. Viitattu 26.5.2010. (venäjäksi)[vanhentunut linkki]

Aiheesta muualla
----------------

* Suksunille omistettu sivusto (venäjäksi)
**Paltamon Urheilijat** on Paltamon kunnassa toimiva urheilun yleisseura. Seura perustettiin vuonna 1924, kun kuntaan haluttiin saada kattavaa urheilutoimintaa Mieslahden Teräksen ja Uuran Jehun aloittaman toiminnan jatkoksi. Seura toimi aluksi tiiviissä yhteistyössä paikallisen suojeluskunnan kanssa.

Paltamon Urheilijoiden toiminta muotoutui aluksi hiihdon ympärille ja seura saavuttikin lajissa myös kansallista menestystä. Toisena vahvana lajina seurassa oli alusta alkaen yleisurheilu, minkä lisäksi lajivalikoimassa ovat vuosien saatossa olleet mukana suunnistus, pesäpallo, lentopallo, koripallo sekä jääkiekko.

Paltamon Urheilijoiden rakentamista urheilupaikoista tärkeimmät lienevät vuonna 1965 talkoovoimin valmistunut hiihtomaja sekä vuonna 1985 valmistunut yleisurheilukenttä.

Nykyisin Paltamon Urheilijoiden lajivalikoimaan kuuluvat hiihto, pesäpallo, yleisurheilu, kuntoliikunta sekä lentopallo. Tämän lisäksi Mieslahden Teräs järjestää edelleen toimintaa seuran kautta.

Lähteet
-------

1. 1 2 3  Historia
2. ↑  Jaostot (Arkistoitu – Internet Archive)

Aiheesta muualla
----------------

* Seuran kotisivut